Komission päätös,

tehty 20 päivänä joulukuuta 2001,

valtiontuesta, jonka Belgia aikoo myöntää Sidmar NV:lle

(tiedoksiannettu numerolla K(2001) 4471)

(Ainoastaan hollannin- ja ranskankieliset tekstit ovat todistusvoimaiset)

(ETA:n kannalta merkityksellinen teksti)

(2002/285/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen ja erityisesti sen 4 artiklan c alakohdan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,

ottaa huomioon yhteisön säännöistä valtion tuesta terästeollisuudelle 18 päivänä joulukuuta 1996 tehdyn komission päätöksen N:o 2496/96/EHTY(1),

on mainitun päätöksen mukaisesti kehottanut asianomaisia esittämään huomautuksensa ja ottanut huomioon nämä huomautukset(2),

sekä katsoo seuraavaa:

I MENETTELY

(1) Belgia ilmoitti komissiolle yhteisön säännöistä valtion tuesta terästeollisuudelle tehdyn päätöksen N:o 2496/96/EHTY (jäljempänä "terästukisäännöt") 6 artiklan 1 kohdan mukaisesti 27 päivänä marraskuuta 2000 päivätyllä kirjeellä aikomuksestaan myöntää ympäristötukea Sidmar NV:lle (jäljempänä "Sidmar"). Komissio pyysi asiaa koskevia lisätietoja 19 päivänä joulukuuta 2000, 16 päivänä helmikuuta 2001 ja 29 päivänä maaliskuuta 2001 päivätyillä kirjeillä. Belgian viranomaiset vastasivat tietopyyntöihin 26 päivänä tammikuuta, 15 päivänä maaliskuuta ja 3 päivänä toukokuuta 2001 päivätyillä kirjeillä.

(2) Komissio ilmoitti 21 päivänä kesäkuuta 2001 päivätyllä kirjeellä Belgialle, että se on päättänyt aloittaa terästukisääntöjen 6 artiklan 5 kohdassa tarkoitetun menettelyn, joka koskee kolmeen hankkeeseen myönnettyä tukea, ja että se hyväksyy viiteen muuhun hankkeeseen ehdotetun tuen.

(3) Komission päätös menettelyn aloittamisesta on julkaistu Euroopan yhteisöjen virallisessa lehdessä(3). Komissio on kehottanut asianomaisia esittämään huomautuksensa tästä tuesta.

(4) Sidmar esitti huomautuksensa 14 päivänä syyskuuta 2001 päivätyllä kirjeellä. Komissio on toimittanut huomautukset Belgian viranomaisille lausuntoa varten. Belgian viranomaiset esittivät omat huomautuksensa 2 päivänä elokuuta 2001 päivätyllä kirjeellä ja kommentoivat Sidmarin tekemiä huomautuksia 31 päivänä lokakuuta 2001 päivätyllä kirjeellä.

II YKSITYISKOHTAINEN KUVAUS TUESTA

(5) Niiden kolmen hankkeen yhteiskustannukset, joiden osalta komissio aloitti menettelyn, ovat 5140419 euroa. Belgian viranomaisten ehdottama tuki vastaa 12:ta prosenttia näistä kustannuksista ja on yhteensä 616851 euroa.

(6) Yhdessä näistä kolmesta hankkeesta (romun keskitetty paloittelu) järjestelmä, jossa romu paloitellaan tuotantopaikalla, korvataan keskitetyllä järjestelmällä, jossa paloittelu tapahtuu yhdessä paikassa. Aikaisemmasta tilanteesta poiketen tämä keskitetty paloitteluasema on suljettu ja savukaasut puhdistetaan suodattimen läpi. Belgian viranomaiset katsovat, että laitteiston kokonaiskustannuksiin (2478935 euroa) voidaan myöntää ympäristötukea. Tähän eivät sisälly pelkästään savukaasujen puhdistuslaitteet vaan myös romun leikkauksessa tarvittavat laitteet. Hankkeeseen ehdotettu tuki on 297472 euroa.

(7) Muut kaksi hanketta (terästehtaan lietteenkäsittely ja masuunin lietteenkäsittely) koskivat investointeja, joilla terästehtaan ja masuunin liete kuivatetaan kuivauslingoissa. Vaikka hankkeiden johdosta lietettä voidaan käyttää uudelleen raaka-aineena, Belgian viranomaiset eivät ole vähentäneet investointikustannuksista mahdollisia säästöjä laskiessaan ympäristötukikelpoisia kustannuksia. Näiden investointien kustannukset ovat 1545963 ja 1115521 euroa. Ehdotetun tuen määrät ovat 185516 ja 133863 euroa.

III ASIANOMAISTEN HUOMAUTUKSET

(8) Tuensaajayritys Sidmar on ainoa huomautuksia esittänyt asianomainen. Yrityksen mukaan näihin kolmeen hankkeeseen tehtyjen investointien tarkoituksena oli todella ympäristönsuojelun parantaminen. Romun keskitetty paloittelu -hankkeen osalta Sidmar painottaa, että sen tarkoituksena ei ollut tuotannon järkeistäminen. Investoinnista ei saatu taloudellista hyötyä, koska romun käsittelykustannukset olivat investoinnin valmistumisen jälkeen kesäkuussa 2001 nousseet 4,52 euroa tonnilta, mikä yrityksen mukaan vastaa uuden laitteiston kustannuksia. Yritys toteaa, että kaikki laitteistot, leikkauksessa tarvittavat laitteet (1829454 euroa) mukaan luettuina, ovat ympäristötukikelpoisia.

(9) Masuunin lietteenkäsittely -hankkeen osalta yritys toteaa, että investointi toteutettiin ainoastaan päästöjen vähentämiseksi. Veden kloridipitoisuus on pienentynyt 1059 milligrammasta litralta heinäkuussa 1999 648 milligrammaan litralta kesäkuussa 2001. Tämä johtuu siitä, että masuuniliete pumpattiin aikaisemmin laskeutusaltaasta masuunilietteen keräysaltaaseen, jonka pohjan maakerrosta ei ollut suojattu. Tämän vuoksi kanavasta läpisuodattunut vesi suolasi pohjan maakerroksen. Investoinnin jälkeen laskeutusaltaan liete kuivatetaan uusissa kuivauslingoissa. Se, että masuunilietteen keräysaltaaseen ei enää suodatu kanavavettä, ehkäisee maaperän saastumista. Investoinnista ei aiheudu raaka-aineiden lisäsäästöjä, koska lietettä voitiin käyttää niin aikaisemmassa kuin uudessakin tilanteessa: ennen investointia sen jälkeen, kun liete oli täysin kuivatettu (joko yrityksen sisäisessä tai ulkoisessa) lisäkäsittelyssä, ja investoinnin valmistuttua välittömästi sen jälkeen, kun liete oli kuivatettu kuivauslingoissa.

(10) Myös terästehtaan lietteenkäsittely -hankkeen osalta yritys toteaa, että investointi toteutettiin ainoastaan saastumisen vähentämiseksi. Vettynyt liete pumpattiin aikaisemmin sintrauslaitosten senkkalaitteisiin. Sintrauspanos voitiin tällä tavoin kostuttaa ja terästehtaan liete voitiin käyttää uudelleen raaka-aineena. Investoinnin valmistuttua vettynyt liete kuivatetaan lingoissa, minkä jälkeen kuivatettu liete siirretään esipetaukselle, jossa sintrauslaitosten panokset valmistellaan. Tällä tavoin saostettu liete voidaan käyttää myös nykyisin uudelleen sintrauslaitosten raaka-aineena. Uudessa tilanteessa sintrauspanos kuitenkin kostutetaan vähän kloridia sisältävällä pohjavedellä, minkä vuoksi sintrauslaitosten dioksiinipäästöt vähenevät. Dioksiinipäästöt ovat vähentyneet noin 13 nanogrammasta toksisuusekvivalenttia (TEQ)/Nm3 noin 2,5 nanogrammaan TEQ/Nm3.

IV BELGIAN HUOMAUTUKSET

(11) Belgian viranomaiset toistivat kantansa, jonka mukaan investointipäätökset perustuivat ainoastaan ympäristönäkökohtiin, minkä perusteella kaikki kustannukset ovat tukikelpoisia. Viranomaiset yhtyvät täysin Sidmarin kantaan.

V TUEN ARVIOINTI

Oikeusperusta

(12) Sidmar on EHTY:n perustamissopimuksen 80 artiklassa tarkoitettu yritys. Kyseiselle yritykselle myönnettävä tuki kuuluu siten terästukisääntöjen soveltamisalaan. Belgian ilmoittamat toimenpiteet ovat terästukisääntöjen 1 artiklan mukaista tukea. Terästukisääntöjen 3 artiklassa säädetään terästeollisuusyritysten mahdollisuudesta saada tukea ympäristöön liittyviin investointeihin. Terästukisääntöjen liitteessä ja vuonna 1994 annetuissa ympäristönsuojeluun myönnettävää valtiontukea koskevissa yhteisön suuntaviivoissa(4) (jäljempänä "ympäristösuuntaviivat") on määrätty edellytykset, jotka tuen on täytettävä, jotta se voitaisiin katsoa yhteismarkkinoille soveltuvaksi.

(13) Ympäristösuuntaviivojen 3.2.1 kohdan mukaan tuki, jonka väitetään olevan ympäristönsuojelutukea, mutta joka todellisuudessa on yleistä investointitukea, ei kuulu suuntaviivojen soveltamisalaan. Tukikelpoisten kustannusten on rajoituttava ympäristönsuojelutavoitteiden toteuttamiseksi tarvittaviin ylimääräisiin investointikustannuksiin.

(14) Sidmar täyttää jo nykyiset epäpuhtauspäästöjä koskevat pakolliset normit, ja ehdotettujen investointien avulla näitä epäpuhtauspäästöjä voidaan edelleen vähentää. Tukea arvioidaan tämän vuoksi niiden sääntöjen mukaisesti, jotka koskevat tukea, jonka tarkoituksena on rohkaista yrityksiä parantamaan merkittävästi ympäristönsuojelua. Ympäristösuuntaviivojen B jakson ensimmäisen alakohdan mukaan tuet investointeihin, joiden ansiosta on tarkoitus saavuttaa huomattavasti korkeampi ympäristönsuojelun taso, ovat sallittuja enintään 30 prosenttiin saakka tukikelpoisista kustannuksista. Tukien määrän on oltava niillä saavutettuun ympäristönsuojelun paranemiseen ja tämän vuoksi tarvittaviin investointeihin nähden kohtuullinen.

(15) Terästukisääntöjen liitteen mukaan sovelletaan seuraavia edellytyksiä, jos tuen tarkoituksena on rohkaista yrityksiä parantamaan merkittävästi ympäristönsuojelua:

a) Komissio tutkii olemassa olevan laitoksen tai laitteiden korvaamisesta tehdyn päätöksen taustalla olevat taloudelliset seikat ja ympäristöseikat. Periaatteessa päätös uudesta investoinnista, joka olisi joka tapauksessa toteutettu taloudellisista syistä tai laitoksen tai laitteiden iän vuoksi (käyttöajasta jäljellä alle 25 prosenttia), ei ole tukikelpoinen.

b) Investoijan on osoitettava, että korkeammista ympäristönormeista on tehty selvä päätös, jonka vuoksi lisäinvestoinnit olivat tarpeen.

c) Alhaisemmista tuotantokustannuksista saatava hyöty vähennetään tukikelpoisista kustannuksista.

Hanke 1: Rautaromun keskitetty paloittelu

(16) Kuten menettelyn aloittamisen yhteydessä myönnettiin, hanke edistää merkittävällä tavalla ympäristönsuojelua, muun muassa vähentämällä dioksiinipäästöjä 50 mg:sta/Nm3 10 mg:aan/Nm3. Suuntaviivojen mukaan tukikelpoisten kustannusten on kuitenkin rajoituttava ympäristönsuojelutavoitteiden toteuttamiseksi tarvittaviin ylimääräisiin investointikustannuksiin. Muut kuin ympäristönsuojeluun liittyvät yleiset investointikustannukset on suljettava pois. Yrityksen on joka tapauksessa paloiteltava romu tuotantotarpeisiinsa. Osa hankitusta laitteistosta (leikkauspolttimet, leikkuupöytä, leikkurien kaasun- ja sähkönsyöttölaitteisto sekä manuaalinen laitteisto, jossa käytetään polttoainehappipoltinta) ei sellaisenaan paranna ympäristön tilaa. Laitteisto tarjoaa yritykselle ainoastaan uuden tuotantotavan. Vaikka yritys väittääkin, että romun käsittelykustannukset ovat uuden laitteiston kustannusten vuoksi nykyisin korkeammat, nämä korkeammat kustannukset eivät sellaisenaan riitä perusteeksi sille, että tuotantolaitteistot olisivat ympäristötukikelpoisia. Tämän vuoksi leikkauksessa tarvittavien laitteiden kustannuksia (1829454 euroa) ei voida katsoa ympäristötukikelpoisiksi.

(17) Suodatinyksikön ja savukaasujen keräyslaitteen kustannuksiin (649481 euroa) voidaan sen sijaan myöntää ympäristötukea. Nämä laitteistot eivät korvaa olemassa olevia laitteistoja ja niiden tarkoituksena on ainoastaan päästöjen vähentäminen. Dioksiinipäästöjen vähentymistä voidaan pitää huomattavana, minkä vuoksi kyseiset kustannukset ovat tukikelpoisia niiden sääntöjen mukaisesti, jotka koskevat tukea, jonka tarkoituksena on rohkaista yrityksiä parantamaan merkittävästi ympäristönsuojelua.

Hanke 2: Masuunin lietteenkäsittely

(18) Belgian viranomaiset ilmoittivat alun perin, että "toteuttaessaan tämän investoinnin yrityksen tavoitteena on käsitellä masuuniliete niin, että sitä voidaan käyttää uudelleen tuotannossa raaka-aineena. (...) Suurin osa vedestä voidaan poistaa kuivauslinkojen avulla, jotka edistävät siten suoraan lietteen uudelleenkäyttöä". Sittemmin viranomaiset kuitenkin yhtyvät Sidmarin kantaan ja korostavat, että ainoana syynä investointiin oli ympäristönsuojelun parantaminen, koska ennen investointia lietettä voitiin käyttää uudelleen ainoastaan erityisen lisäkäsittelyn jälkeen. Sidmar aloitti lietteen uudelleenkäytön kuitenkin vasta investoinnin jälkeen. Aikaisemmin liete kaadettiin masuunilietteen keräysaltaaseen, josta se suodattui maakerrokseen ja aiheutti tämän saastumisen. Koska lietteen kaataminen lopetettiin, eikä runsaasti kloridia sisältävä kanavavesi enää suodattunut altaaseen, veden kloridipitoisuus väheni huomattavasti. Toimi vaikutti siten todellakin myönteisesti ympäristöön. Ympäristötukikelpoisten kustannusten laskennassa investointikustannuksista on kuitenkin vähennettävä sen raaka-aineen arvo, jota investoinnin ansiosta on alettu käyttää uudelleen. Huolimatta toistamiseen, muun muassa menettelyn aloittamista koskevan päätöksen yhteydessä, esitetyistä pyynnöistä, jotka koskevat tarkempien tietojen toimittamista raaka-aineiden osalta saavutetuista säästöistä sekä näiden säästöjen vähentämistä tukikelpoisista kustannuksista, Belgia ei ole toimittanut pyydettyjä tietoja. Siksi ei ole selvillä, mikä osa investointikustannuksista mahdollisesti on tukikelpoisia kustannuksia. Tämän vuoksi on katsottava, että ilmoitetut kustannukset (1115521 euroa) eivät rajoitu yksinomaan ympäristönsuojelun parantamiseksi tarvittaviin kustannuksiin, eikä niihin sen vuoksi voida myöntää ympäristötukea.

Hanke 3: Terästehtaan lietteenkäsittely

(19) Ilmoituksessa Belgian viranomaiset esittivät hankkeelle edellä arvioidun hankkeen kanssa saman perusteen, jonka mukaan investoinnin tarkoituksena oli lietteen käyttäminen uudelleen raaka-aineena. Menettelyn aikana viranomaiset ovat kuitenkin yhdessä Sidmarin kanssa selventäneet myöhempää kantaansa, jonka mukaan uudesta investoinnista ei aiheudu raaka-ainesäästöjä, koska se ei lisää lietteen käyttöä. Keräysaltaisiin kaadetusta masuunilietteestä poiketen terästehtaan liete pumpattiin - ilman, että sitä olisi tarvinnut kuivata - sintrauslaitosten senkkalaitteisiin. Liete sisälsi kanavasta suodattunutta runsaasti kloridia sisältävää vettä, mikä lisäsi sintrauslaitosten dioksiinipäästöjä. Nykyisin liete kuivatetaan uusien kuivauslinkojen avulla ennen panoksen valmistamista, ja panos kostutetaan pohjavedellä kanavaveden sijaan. Sintrausprosessi sisältää tämän vuoksi vähemmän klooria ja myös dioksiinipäästöt vähenevät. Dioksiinipäästöt ovat vähentyneet noin 13 nanogrammasta toksisuusekvivalenttia (TEQ)/Nm3 noin 2,5 nanogrammaan TEQ/Nm3.

(20) Terästehtaan kuivauslingot eivät vaikuta tuotantoprosessiin, koska sintrauslaitoksiin pumpataan linkouksen jälkeen yhtä paljon lietettä kuin aikaisemmin, kun liete sisälsi runsaasti kanavavettä. Tämän vuoksi voidaan hyväksyä Belgian viranomaisten ja Sidmarin kanta, jonka mukaan investointi toteutettiin ainoastaan ympäristösyistä, eikä se vaikuttanut tuotantoon tai johtanut raaka-ainesäästöihin. Investoinnilla ei korvata olemassa olevia laitteistoja, ja epäpuhtauspäästöjen vähentymistä voidaan pitää huomattavana niiden sääntöjen mukaisesti, jotka koskevat tukea, jonka tarkoituksena on rohkaista yrityksiä parantamaan merkittävästi ympäristönsuojelua. Tämän vuoksi investointi, jonka määrä on 1545963 euroa, voidaan katsoa ympäristötukikelpoiseksi.

VI PÄÄTELMÄ

(21) Edellä olevan perusteella voidaan päätellä, että osa ilmoitetusta tuesta (263454 euroa) täyttää kaikki terästukisäännöissä määrätyt edellytykset sille, että kyseistä ympäristötukea voidaan pitää yhteismarkkinoille soveltuvana. Tämä koskee erityisesti kustannusten tukikelpoisuutta ja tuki-intensiteettiä, joka alittaa sallitun 30 prosentin enimmäisintensiteetin. Tuen määrä vastaa romun keskitetty paloittelu -hankkeeseen ilmoitetun tuen osaa (77938 euroa) sekä terästehtaan lietteenkäsittely -hankkeeseen ilmoitettua tukea (185516 euroa).

(22) Sitä vastoin tuki, jonka määrä on 353397 euroa, ei täytä edellytyksiä, joiden perusteella se voitaisiin hyväksyä ja katsoa yhteismarkkinoille soveltuvaksi. Tuen määrä vastaa edellä kuvailtuun romun keskitetty paloittelu -investointihankkeeseen ilmoitetun tuen muuta osaa (219534 euroa) sekä masuunin lietteenkäsittely -hankkeeseen ilmoitettua tukea (133863 euroa),

ON TEHNYT TÄMÄN PÄÄTÖKSEN:

1 artikla

Tuki, jonka Belgia aikoo myöntää teräsyritys Sidmar NV:lle ja jonka määrä on 263454 euroa, soveltuu yhteismarkkinoille. Tämä määrä vastaa ilmoitettua tukea, joka on tarkoitettu osaan romun keskitetty paloittelu -investointihankkeen kustannuksista (77938 euroa), sekä terästehtaan lietteenkäsittely -investointihankkeeseen ilmoitettua tukea (185516 euroa).

2 artikla

Tuki, jonka Belgia aikoo myöntää teräsyritys Sidmar NV:lle ja jonka määrä on 353397 euroa, ei sovellu yhteismarkkinoille. Tämä määrä vastaa ilmoitettua tukea, joka on tarkoitettu osaan romun keskitetty paloittelu -investointihankkeen kustannuksista (219534 euroa), sekä masuunin lietteenkäsittely -investointihankkeeseen ilmoitettua tukea (133863 euroa).

Tämän vuoksi tätä osaa tuesta ei saa myöntää.

3 artikla

Belgian on ilmoitettava komissiolle kahden kuukauden kuluessa tämän päätöksen tiedoksiantamisesta sen noudattamiseksi toteuttamansa toimenpiteet.

4 artikla

Tämä päätös on osoitettu Belgian kuningaskunnalle.

Tehty Brysselissä 20 päivänä joulukuuta 2001.

Komission puolesta

Mario Monti

Komission jäsen

(1) EYVL L 338, 28.12.1996, s. 42.

(2) EYVL C 234, 18.8.2001, s. 2.

(3) Ks. alaviite 2.

(4) EYVL C 72, 10.3.1994, s. 3.